b'\n_START_ARTICLE_\n\xc3\x98kologisk landbruk\n_START_PARAGRAPH_\n\xc3\x98kologisk landbruk er en driftsform for landbruket hvor det settes spesielle krav og begrensninger for produksjonen, eksempelvis ved ikke \xc3\xa5 bruke kunstig gj\xc3\xb8dsel og syntetiske plantevernmidler, og til velferden i husdyrproduksjonen. Begrepet st\xc3\xa5r i sammenheng med jord og biotoper som dekkes av den vitenskapelige disiplinen \xc3\xb8kologi._NEWLINE_Per 31. januar 2012 fantes det om lag 45\xc2\xa0000 g\xc3\xa5rdsbruk i Norge, hvorav 2\xc2\xa0590 var \xc3\xb8kologiske. Arealmessig utgj\xc3\xb8r det 503\xc2\xa0611 daa ferdig omlagt jord (ca. 51\xc2\xa0000 l\xc3\xa5 per 2012 i karens). Av Norges ca. 10\xc2\xa0000\xc2\xa0000 daa dyrka jord utgj\xc3\xb8r \xc3\xb8kologisk areal 5,6\xc2\xa0%. Regjeringen har satt som m\xc3\xa5l at 15\xc2\xa0% av produksjon og forbruket skal v\xc3\xa6re \xc3\xb8kologisk innen 2020. _NEWLINE_P\xc3\xa5stander om at \xc3\xb8kologisk mat er sunnere eller generelt bedre for milj\xc3\xb8et er utbredte, men har lite vitenskapelig grunnlag. If\xc3\xb8lge Vitenskapskomiteen for mattrygghet er det\xc2\xa0ikke grunnlag for \xc3\xa5 p\xc3\xa5st\xc3\xa5 at \xc3\xb8kologisk mat er bedre eller d\xc3\xa5rligere for helsen enn konvensjonelt produsert mat. Det er heller ikke grunnlag for \xc3\xa5 p\xc3\xa5st\xc3\xa5 det er forskjeller i niv\xc3\xa5et av milj\xc3\xb8gifter mellom \xc3\xb8kologisk og konvensjonelt dyrkede matplanter. If\xc3\xb8lge en kunnskapsoppsummering av Livsmedelsverket er \xc3\xb8kologisk matproduksjon heller ikke mer milj\xc3\xb8vennlig enn konvensjonelt landbruk n\xc3\xa5r milj\xc3\xb8konsekvenser i hele produksjonskjeden sammenlignes.\n_START_SECTION_\nId\xc3\xa9bakgrunn\n_START_PARAGRAPH_\n\xc3\x98kologisk landbruk bygger p\xc3\xa5 et syn som omfatter b\xc3\xa5de de \xc3\xb8kologiske, \xc3\xb8konomiske og sosiale sidene ved produksjonen. Rudolf Steiner var blant de f\xc3\xb8rste som la fram tanker om \xc3\xb8kologisk landbruk, i dag kjent som biodynamisk landbruk. _NEWLINE_M\xc3\xa5let er \xc3\xa5 skape et b\xc3\xa6rekraftig og vedvarende agro-\xc3\xb8kosystem som er basert p\xc3\xa5 mest mulig lokale og fornybare ressurser. \xc3\x98kologiske produkter er framstilt uten bruk av lettl\xc3\xb8selig mineralgj\xc3\xb8dsel (kunstgj\xc3\xb8dsel) og uten bruk av kjemiske/syntetiske plantevernmidler. Det betyr at n\xc3\xa6ringsstoffene tilf\xc3\xb8res som organisk gj\xc3\xb8dsel enten i form av husdyrgj\xc3\xb8dsel eller gjennom gr\xc3\xb8nngj\xc3\xb8dsel og kompost. Kl\xc3\xb8ver er motoren i \xc3\xb8kologisk landbruk fordi den har evnen til \xc3\xa5 fiksere nitrogen fra luften (biologisk nitrogenfiksering). _NEWLINE_\xc3\x98kologisk landbruk bygger p\xc3\xa5 f\xc3\xb8re var prinsippet med begrunnelse i at vi i dag ikke kjenner til alle bivirkningene ved bruken av kjemiske og syntetiske plantevernmidler og kunstgj\xc3\xb8dsel, hverken p\xc3\xa5 milj\xc3\xb8et eller p\xc3\xa5 v\xc3\xa5r egen helse. _NEWLINE_Det er ikke lov \xc3\xa5 bruke genetisk modifiserte organismer (GMO) og produkter i \xc3\xb8kologisk produksjon.\n_START_SECTION_\nGodkjenning og merking\n_START_PARAGRAPH_\nBetegnelsen \xc3\x98kologisk, brukt i markedsf\xc3\xb8ringssammenheng, er beskyttet og kan kun brukes dersom produktet er produsert og kontrollert i henhold til \xc3\xb8kologiforskriften. Gjennom E\xc3\x98S-avtalen er EUs R\xc3\xa5dsforordninger for \xc3\xb8kologisk landbruk gjort gjeldende i Norge og danner grunnlaget for \xc3\x98kologiforskriften som er fastsatt av Landbruks- og matdepartementet. _NEWLINE_Debio har gjennom Mattilsynet f\xc3\xa5tt oppgave som kontrollorgan og godkjenner for bruk av betegnelsen \xc3\xb8kologisk og tilh\xc3\xb8rende merking._NEWLINE_Debios \xc3\x98-merket gir forbrukeren en trygghet for at varen er produsert etter regelverket for \xc3\xb8kologisk produksjon._NEWLINE_\xc3\x98-merket brukes b\xc3\xa5de p\xc3\xa5 norske og importerte, \xc3\xb8kologiske produkter. Importerte produkter skal v\xc3\xa6re produsert og behandlet etter tilsvarende krav som gjelder for norsk \xc3\xb8kologisk produksjon, foredling og omsetning.\n_START_SECTION_\nN\xc3\xa6ringsstoffer\n_START_PARAGRAPH_\nDet er lite som tyder p\xc3\xa5 at \xc3\xb8kologisk mat er sunnere enn ikke-\xc3\xb8kologisk mat. P\xc3\xa5stander om kvaliteten i \xc3\xb8kologiske produkter ligger f\xc3\xb8rst og fremst i at produksjonsformen oppfattes som mer milj\xc3\xb8vennlig, samt at mange tror at sikkerheten i at det ikke er brukt syntetisk fremstilte plantevernmidler er h\xc3\xb8yere. Det er blitt p\xc3\xa5vist at \xc3\xb8kologisk dyrket mat inneholder mer antioksidanter, som plantenes immunforsvar er bygget opp av. Dette er forklart med at planten vokser naturlig (saktere) og dermed f\xc3\xa5r bygget et sterkere immunforsvar. Studier har p\xc3\xa5vist at \xc3\xb8kologisk kj\xc3\xb8tt, egg og melkeprodukter kan ha et h\xc3\xb8yere innhold av Omega-3-fettsyrer enn animalske produkter fra konvensjonell produksjon.\n_START_SECTION_\n\xc3\x98kologisk landbruk i andre land\n_START_PARAGRAPH_\nI 2015 var Sverige det landet i Norden som har mest omlagt jordbruksareal i prosent med 17,14 prosent av arealet \xc3\xb8kologisk. 5,2 prosent av melkeproduksjonen er \xc3\xb8kologisk._NEWLINE_P\xc3\xa5 andreplass l\xc3\xa5 Finland som har 9,91 prosent \xc3\xb8kologisk jordbruksareal._NEWLINE_I Danmark er 8,1 prosent av jordbruksrealet \xc3\xb8kologisk,  mens ca. 10 prosent av all melkeproduksjon er \xc3\xb8kologisk._NEWLINE_I Norge var 4,78 prosent av jordbruksarealet \xc3\xb8kologisk, mens 1,7 prosent av melkeproduksjonen \xc3\xb8kologisk. Stoltenberg II-regjeringen havde som m\xc3\xa5lsetting at 15 prosent av matproduksjonen og matforbruket i Norge skal v\xc3\xa6re \xc3\xb8kologisk i 2015._NEWLINE_Sveits, Danmark samt \xc3\x98sterrike har de h\xc3\xb8yeste markedsandelene av \xc3\xb8kologiske produkter innen sitt land (om lag fem prosent)._NEWLINE_St\xc3\xb8rst \xc3\xb8kologisk omsetning i 2006 hadde Tyskland samt Storbritannia.'